กองTFUND เพิ่มทุนฉลุย จองซื้อทะลัก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — บลจ.บัวหลวง ปลื้มเพิ่มทุนกองทุน TFUND ยอดจองทะลุเป้า คาด 20 ต.ค. รู้ผลการจัดสรรหน่วย
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยผลการจองซื้อหน่วยลงทุนเพิ่มทุนครั้งที่ 4 ของกองทุนรวมอสังหาริมทรัพย์ ไทคอน (TFUND) ว่า มีผู้ถือหน่วยเดิมจองซื้อรวมเป็นมูลค่า 2,809 ล้านบาท ซึ่งสูงกว่ามูลค่าที่เสนอขาย 1,715 ล้านบาท ถึง 1.6 เท่า 
สำหรับการจัดสรรหน่วยลงทุน บลจ.บัวหลวง จะพิจารณาจัดสรรให้ผู้ถือหน่วยเดิมที่มีสิทธิจองซื้อตามสิทธิที่ได้รับจัดสรรก่อน แล้วจึงจัดสรรหน่วยลงทุนที่เหลือให้แก่ผู้ถือหน่วยลงทุนที่แสดงความประสงค์จะจองซื้อหน่วยลงทุนเกินสิทธิ ตามสัดส่วนของจำนวนหน่วยลงทุนที่ผู้ถือหน่วยลงทุนจองซื้อเกินสิทธิ ซึ่งคาดว่าจะสามารถแจ้งผลการจัดสรรได้ภายในวันที่ 20 ต.ค.นี้
“ผลสำเร็จของการเพิ่มทุนในครั้งนี้ เนื่องจากนักลงทุนมีความมั่นใจในผลประกอบการของกองทุน TFUND โดยที่ผ่านมากองทุน TFUND มีประวัติการจ่ายเงินปันผลที่ดีอย่างสม่ำเสมอ และสามารถจ่ายเงินปันผลได้ปีละ 4 ครั้งในอัตราประมาณ 0.20 บาทต่อไตรมาส” นายวศิน กล่าว
ทั้งนี้ กองทุน TFUND ยังเป็นเจ้าของกรรมสิทธิ์ในที่ดินและทรัพย์สินที่เข้าไปลงทุน ทำให้ในระยะยาวแล้วยังได้ประโยชน์จากการเพิ่มขึ้นของมูลค่าทรัพย์สินอีกด้วย ภายใต้การดูแลของ บริษัทไทคอน อินดัสเทรียล คอนเน็คชั่น
เมื่อวันที่ 12 ต.ค. ราคาซื้อขายกองทุน TFUND อยู่ที่ 10.90 บาท/ หน่วย